Ir-Regolament tal-Kummissjoni (KEE) Nru 1285/2002
tal-15 ta’ Lulju 2002
li jissupplimenta l-Anness mar-Regolament (KE) Nru 2301/97 dwar id-dħul ta’ ċerti ismijiet fir-Reġistru taċ-ċertifikati ta’ karattru speċifiku li hemm disposizzjonijiet dwaru fir-Regolament tal-Kunsill (KEE) Nru 2082/92 dwar iċ-ċertifikati ta’ karattru speċjali għall-prodotti agrikoli u l-oġġetti ta’ l-ikel (Kalakukko)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2082/92 ta’ l-14 ta’ Lulju 1992 dwar iċ-ċertifikati ta’ karattru speċifiku għall-prodotti agrikoli u l-oġġetti ta’ l-ikel [1], u b’mod partikolari l-Artikolu 9(1) tiegħu,
Billi:
(1) Skond l-Artikolu 7 tar-Regolament (KE) Nru 2082/92, il-Finlandja bagħtet applikazzjoni lill-Kummissjoni sabiex l-isem "Kalakukko" jiġi mdaħħal fir-Registru taċ-ċertifikati ta’ karattru speċifiku.
(2) Id-deskrizzjoni "speċjalità tradizzjonali garantita" tista’ tintuża biss għall-ismijiet imdaħħla f’dan ir-Reġistru.
(3) Ma ġiet mibgħuta lill-Kummissjoni l-ebda oġġezzjoni skond l-Artikolu 8 ta’ dan ir-Regolament wara l-pubblikazzjoni fil-Ġurnal Uffiċjali tal-Komunitajiet Ewropej [2] rigward l-isem iddikjarat fl-Anness ta’ ma’ hawn.
(4) B’konsegwenza ta’ dan, l-isem iddikjarat fl-Anness għandu jiġi mdaħħal fir-Reġistru taċ-ċertifikati ta’ karattru speċifiku u b’hekk protett bħala speċjalità tradizzjonali garantita ġewwa l-Komunità skond l-Artikolu 13(2) tar-Regolament Nru (KEE) 2082/92.
(5) L-Anness ta’ ma hawn jissupplimenta l-Anness mar-Regolament tal-Kummissjoni (KEE) Nru 2301/97 [3], kif l-aħħar emendat bir-Regolament (KE) Nru 688/2002 [4],
ADOTTAT DAN IR-REGOLAMENT:
L-Artikolu 1
L-isem fl-Anness ta’ hawnhekk huwa miżjud ma’ l-Anness mar-Regolament (KE) Nru 2301/97 u mdaħħal fir-Reġistru taċ-ċertifikati ta’ karattru speċifiku skond l-Artikolu 9(1) tar-Regolament (KEE) Nru 2082/92.
Għandu jiġi protett skond l-Artikolu 13(2) ta’ dan ir-Regolament.
L-Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-15 ta’ Lulju 2002.